**Informatīvā sanāksme ar Mārupes iedzīvotājiem par satiksmes organizācijas jautājumiem saistībā ar veikala DEPO, Mārupe, Lielā iela 2, atvēršanu**

PROTOKOLS.

2024. gada 21.martā

**Dalībnieki**

Diskusijas moderators: Jānis Endziņš, LTRK valdes priekšsēdētājs.

Veikalu tīkla «Depo» attīstītāja pārstāvji:

* Andis Putāns, “DEPO” Nekustamo īpašumu departamenta vadītājs.

Projektā iesaistītie partneri/trešās puses:

* Helēne Jansone, SIA “Baltic Development Consultancy” konsultante.
* Rems Razums, SIA “Baltic Development Consultancy” konsultants.
* Jānis Sperga, SIA “BRD Projekts” pārstāvis.

Mārupes novada domes pārstāvji:

* Valdis Kārkliņš, Mārupes novada pašvaldības vadītāja vietnieks.
* Uldis Bārdulis, Inženierbūvju nodaļas vadītājs, galvenais ceļu būvinženieris.
* Ilze Krēmere, Mārupes novada pašvaldības izpilddirektores vietniece.
* Agnese Jankuna, Mārupes novada pašvaldības izpilddirektore.
* Andrejs Ence, Mārupes novada pašvaldības Domes priekšsēdētājs.

Mārupes iedzīvotāji, uzņēmēji un nevalstiskā sektora pārstāvji. Rīgas pašvaldības pārstāvji.

Informatīvās sanāksmes norise ir ierakstīta video formātā. Pieejams [ŠEIT.](https://www.youtube.com/watch?v=dNMSE2mL6IQ&t=188s&ab_channel=M%C4%81rupesnovads)

**Sanāksmes darba kārtība:**

|  |  |
| --- | --- |
| **Laiks** | **Apraksts** |
| 18:00 - 18:30 | Dalībnieku ierašanās, reģistrēšanās.  \*Lūdzam parakstīties par to, ka tiks veikts video ieraksts tikšanās laikā. |
| 18:30 - 18:45 | Situācijas izklāsts un prezentācija par būvprojektu. |
| 18:45 - 19:00 | Atbildes uz iepriekš iesūtītajiem jautājumiem. |
| 19:00 - 20:30 | Diskusija, atbildes uz iedzīvotāju jautājumiem klātienē un Facebook tiešraidē iesūtītājiem. |

**Apmeklētība:**

Uz sanāksmi klātienē bija ieradušies vairāk kā 100 Mārupes, Jūrmalas un Rīgas iedzīvotāji, tostarp uzņēmēji, nevalstiskā sektora pārstāvji un Domes deputāti. Sanāksmei tiešsaistē bija pieslēgušies vairāk nekā 160 iedzīvotāji.

Tikšanos atklāja moderators **Jānis Endziņš,** iepazīstinot klātesošos ar pārstāvjiem no DEPO un Mārupes pašvaldības.

Tālāk konsultante **Helēne Jansone** no SIA “Baltic Development Consultancy” prezentēja “DEPO” iecerētos projektu risinājumus, būvdarbu laika plānu un satiksmes pagaidu risinājumus.

**Plānotie/Īstenotie infrastruktūras uzlabojumi Mārupē**

**H.Jansone:** Depo jau ir investējis un turpina veikt investīcijas Mārupes iedzīvotāju ērtībām, tajā skaitā 6,3 miljoni eiro kopā ar privāto partneru iesaisti investēti Rīgas pilsētas pašvaldības administratīvajā teritorijā, tostarp 1,1 miljons eiro investēti Mārupes novada pašvaldības administratīvajā teritorijā, kurā ietilpst 3 ielu posmu izbūves darbi. Daibes ielas izbūve, t.sk. lietus un sadzīves kanalizācija, ūdens vads un ielas apgaismojums, turklāt Kalmju ielas izbūve no K.Ulmaņa gatves līdz Daibes ielai, kā arī Lielās ielas paplašinājums un gājēju celiņš no Daibes līdz K.Ulmaņa gatvei (t.sk. ielas apgaismojums).

**A.Putāns:** Tirdzniecības centra “DEPO” attīstība un ar to saistītās infrastruktūras un labiekārtojuma izveide tika uzsākta 2022. gadā, tostarp pērnā gada nogalē Mārupes pilsētas pusē tika izbūvētas veikala teritorijai piegulošās ielas – Daibes un Kalmju iela, kā arī K.Ulmaņa gatvē 500 metru garumā tika izbūvēta lēngaitas josla ar izgaismotu gājēju un velosipēdistu ceļu, kas jau ir nodots ekspluatācijā. K. Ulmaņa gatves un Upesgrīvas ielas savienojuma būvdarbi tiks uzsākti pēc inženiertīklu pārbūves šajā krustojumā. Izmaiņas ļaus ērti nokļūt uz tirdzniecības centru “Spice” un atpakaļ uz Mārupi, kā arī iegriezties Upesgrīvas ielā no K. Ulmaņa gatves, braucot no Salu tilta puses. Plānotie darbi tiks pabeigti līdz 2025. gada nogalei.

**U.Bārdulis:** Mārupes pilsētas teritorijā 2024. gadā šī gada vasarā paredzēts veikt divkārtu virsmas apstrādi Daibes ielas posmā no Kalmju ielas līdz Ziedleju ielai, Vecinku ielā no Ziedleju ielas līdz Plieņciema ielai, kā arī Ziedleju ielā no Vārpu ielas līdz Zemzaru ielai. Mārupes novada pašvaldība, sadarbojoties ar VSIA “Latvijas Valsts ceļi”, plāno šogad izbūvēt luksofora objektu Kantora ielas un Lielās ielas krustojumā, turklāt šobrīd ir uzsākti darbi arī pie Lielās ielas gājēju ceļa projektēšanas.

**V.Kārkliņš:** Plānotas izmaiņas arī Vārpu ielā posmā no Ziedleju ielas līdz Lielai ielai. Investīciju plānā jau šogad ir iekļauti projektēšanas darbi apgaismojuma ierīkošanai.

**Satiksmes organizācijas risinājumi būvdarbu periodā, ietverot papildus transporta plūsmas no tirdzniecības centra “DEPO” pirms ceļu mezgla pārbūves pabeigšanas**

**H.Jansone:** Pagaidu risinājumi ietver to, ka tiks izbūvēta jauna izbraukšanas vieta lēngaitas joslas posmā no Lielās ielas līdz Vērdiņu ielai, savienojot to ar Kārļa Ulmaņa gatvi. Tiks izveidota jauna apgriešanās vieta Upesgrīvas mezglā, kā arī tiks izbūvētas 2 papildus joslas virzienā uz Jūrmalu, tādā veidā atvieglojot satiksmes plūsmu. H.Jansone iepazīstināja ar izmaiņām Lielirbes ielas un Kārļa Ulmaņa gatves krustojumā.

**H.Jansone:** Projekta ietvaros tiks izbūvēts Upesgrīvas ielas un Jaunmoku ielas savienojošais ceļu mezgls, kas atbilstoši projekta risinājumam būs regulēts krustojums, kā arī K.Ulmaņa gatvi virzienā no un uz Upesgrīvas ielu būs iespējams šķērsot pa tiešo, kā arī būs iespējams veikt kreisos pagriezienus virzienā no Salu tilta un no Vanšu tilta. Depo garantē, ka Upesgrīvas ielas krustojuma izbūve tiks pabeigta ne vēlāk kā līdz 2025. gada beigām. Šobrīd darbu veikšanai jau ir piesaistīts privātais partnera finansējums. Ja ceļu mezgla izbūves virzībai būs atbalsts no Rīgas pilsētas pašvaldības, tad darbus ir iespējams pabeigt jau 2024. gada beigās.

**J.Sperga:** Projekta risinājumi paredz izbūvēt vēl klāt 2 braukšanas joslas, tātad veidosies 4 braukšanas joslas, kas aptuveni 2 reizes palielina caurlaidspēju attiecīgajam virzienam. Protams, tik lielas caurlaidspējas rezervē šim virzienam nav vajadzīga, tā rezultātā ir iespējams samazināt zaļā signāla laiku šim virzienam un šo te zaļo signālu atvēlēt no Lielirbes ielas puses braucošajiem un uz Lielirbes ielas puses braucošajiem auto, līdz ar to caurlaidspēja palielinās visā krustojumā. Sastrēgumu rindas, kas ir redzamas ikdienā, būs ievērojami mazāk. Esošā apgriešanās vieta tiek pārcelta tuvāk krustojumam. Šo pieprasa tehniskās vajadzības, lai nodrošinātu nepieciešamos attālumus, turklāt apgriešanās manevrs neparedz iebraukšanu atsevišķā braukšanas joslā.

**Ieguvumi iedzīvotājiem no pagaidu risinājumiem**

**H.Jansone:** tiks palielināta caurlaidība Lielirbes un Kārļa Ulmaņa gatves krustojumā visos virzienos, kā arī radīti alternatīvi maršruti no Mārupes, kas atslogos Kārļa Ulmaņa gatves un Upesgrīvas ielas mezglu, kā arī uzlabos satiksmes drošību visā ceļa posmā. Pagaidu risinājums salīdzinājumā ar esošo situāciju uzlabos satiksmes plūsmas šajā ceļu posmā, kā arī nodrošinās vienkāršotu nokļūšanu Rīgas centra virzienā un atpakaļ. Papildus rotācijas apļa izbūve ļaus veikt labo pagriezienu uz Lielirbes ielu, tādējādi atvieglojot došanos Jūrmalas virzienā.

**Jautājumi, viedokļi un diskusija**

Moderators Jānis Endziņš iepazīstināja klātesošos ar jau iesūtītajiem jautājumiem. Biežāk uzdotie iedzīvotāju jautājumi un uz tiem sniegtās atbildes pieejamas [ŠEIT.](https://www.marupe.lv/sites/default/files/inline-files/Atbildes%20uz%20iedz%C4%ABvot%C4%81ju%20jaut%C4%81jumiem%20par%20krustojumu%20izb%C5%ABvi.pdf)

Klātienes diskusijā izskanēja iedzīvotāju ierosinājums Daibes ielā un Vārpu ielā izveidot ātrumvalni, kas ierobežotu vieglā transporta pārvietošanās ātrumu, kā arī tika vērsta uzmanība uz to, ka kravas un kurjeru transports neievēro jau esošo kravnesību ierobežojošo aizlieguma zīmi (Daibes ielā) un 30 km/h ātruma zīmi (Vārpu ielā). Uldis Bārdulis norādīja, ka šādos gadījumos būtu jāpiesaista pašvaldības policija, tostarp pēc pārvietojamā fotoradara iegādes pašvaldības policijai būs lielākas iespējas kontrolēt ātrumpārkāpējus.

Viens no iedzīvotāju aktuālākajiem jautājumiem bija par transporta plūsmu un to, kā veikala atklāšana ietekmēs satiksmes intensitāti, uz ko SIA “BRD Projekts” pārstāvis Jānis Sperga atbildēja, ka kopumā apkārtējā teritorijā transporta plūsmas ir augošas un kopš 2018. gada caurmērā tās ir augušas par 10%. Veikals “DEPO” vakara maksimuma stundā piesaistīs un radīs līdz 650 auto intensitāti, kas būs mazāk par 7% no kopējās satiksmes intensitātes apkārtnē. Plānotie risinājumi ir izstrādāti ar mērķi uzlabot pārvietošanās ērtības ne tikai veikala “DEPO” apmeklētājiem, bet arī vietējiem iedzīvotājiem un Mārupes viesiem.

“DEPO” pārstāvis Andis Putāns skaidrojot, kādēļ būvdarbi netiek pabeigti līdz veikala atvēršanai: apjomīga infrastruktūras objekta realizēšana ir bijusi tehniski un finansiāli izaicinoša, tādēļ projekta izstrāde un saskaņošana aizņēmusi aptuveni 2 gadus, turklāt līgums tika noslēgts gadā, kad sākās Covid-19 pandēmija. Izaicinājumus radījis arī Krievijas iebrukums Ukrainā ar tam sekojošo ietekmi ekonomikā. Projekta izmaksas ir dubultojušās aptuveni 2 reizes, šobrīd sasniedzot 7 miljonus eiro. Krustojumu pārbūves projekts tiek realizēts Rīgas pašvaldībai piederošajās teritorijās, kas atrodas ielu sarkanajās līnijās jeb teritorijā, kura paredzēta transporta un inženierkomunikāciju infrastruktūras attīstībai. Būvprojekts ir rūpīgi izstrādāts, lai atbilstu visām prasībām un tehniskajiem noteikumiem. Esam ņēmuši vērā attiecīgo iestāžu prasības, ieskaitot Valsts vides dienestu, Rīgas domes Mājokļu un vides departamenta vides pārvaldi, Ārtelpas un mobilitātes departamentu, Latvijas valsts ceļus un citus, kas ļāvis veiksmīgi saskaņot projektu. Šobrīd Upesgrīvas ielas/Ulmaņa gatves krustojuma tehniskie risinājumi tiek salāgoti ar LIDL Latvija veikala un infrastruktūras tehniskajiem risinājumiem. DEPO ilgstoši meklēja finanšu partnerus šī projekta realizēšanā, primāri valsts un pašvaldību atbalsta līmenī, bet šobrīd pārbūvi pilnībā finansē DEPO kopā ar citiem privātiem partneriem. Pēc darbu pabeigšanas visa izbūvētā infrastruktūra bez atlīdzības tiks nodota Rīgas pilsētas pašvaldībai.

Iedzīvotāji vairākkārt jautāja par to, kādēļ krustojuma detālplānojumā ir šāds variants, nevis aplis vai divlīmeņu krustojums.

**J.Sperga skaidro**: variants ar apli teorētiski tika izskatīts, tomēr komunikācijā gan ar abu pašvaldību un “Latvijas Valsts Ceļi” pārstāvjiem, kā arī pētot transporta plūsmu modelēšanu, tika secināts, ka šāds krustojums daudz labāk nodrošinās nepieciešamo caurlaidspēju, kā arī ievērojami uzlabos gājēju un velosipēdistu pārvietošanās ērtības. Apļveida krustojums tika izskatīts kā variants sākotnējā transporta plūsmu analīzē detālplānojuma ietvaros, bet šajā situācijā par piemērotāko gan no caurlaidspējas, gan gājēju, velosipēdistu drošības un ērtības aspektiem ir noteikts regulējams krustojums, ko arī akceptējusi gan Rīgas dome, gan Latvijas Valsts ceļi, gan Mārupes novada pašvaldība. Krustojumu izbūves projekts tika izstrādāts balstoties uz speciālistu veikti aprēķinu kopumu par transporta plūsmām, projektēšanas un pārbūves izmaksu dažādām versijām. Esošais risinājums neizslēdz nākotnē iespēju izbūvēt arī divlīmeņu krustojumu, ja to finansē un izbūvē valsts un/vai pašvaldība.

Noslēgumā moderators Jānis Endziņš informēja, ka jautājumu un atbilžu fails būs pieejams Mārupes pašvaldības informatīvajos kanālos.

Iedzīvotāji atkārtoti tika aicināti iesūtīt neskaidros vai papildus jautājumus uz e-pasta adresi [marupe@depo.lv](mailto:marupe@depo.lv).